གཉིས་པ་བྱང་ཆུབ་ལ་གཉིས་ཏེ།སྤྱིའི་དོན་དང༌།གཞུང་གི་དོན་ནོ།།དང་པོ་ལ་གཉིས་ཏེ།ཐེག་པ་དམན་པ་དང༌།མཆོག་གི་རྣམ་གཞག་གོ།དང་པོ་ལ་གཉིས་ལས།འདོད་པ་བརྗོད་པ་ནི།ཉན་ཐོས་སྡེ་པ་དག་༡༡༢ནསངས་རྒྱས་ཐོབ་པའི་ཚུལ་ནི།ཤཱཀྱ་ཐུབ་པ་ལ་མཚོན་ན་སྲིད་པ་ཐ་མ་པའི་རྟེན་རྒྱལ་བུ་དོན་ཐམས་ཅད་གྲུབ་པར་གྱུར་པའི་བར་དུ་ནི།སོ་སོའི་སྐྱེ་བོ་ཚོགས་ལམ་པ་ཡིན་གྱི་འཕགས་པ་མ་ཡིན་ཏེ།དེའི་ལམ་མ་ཐོབ་པའི་ཕྱིར་རོ།།མངོན་པ་མཛོད་ལས།འཕགས་པ་མིན་ཡང་ཕ་མ་དང༌།།ནད་པ་དང་ནི་ཆོས་སྨྲ་དང༌།།སྐྱེས་མཐའི་བྱང་ཆུབ་སེམས་དཔའ་ལ།།ཡོན་ནི་གཞལ་དུ་མེད་པར་གསུངས༑།ཞེས་པ་དང༌།ལམ་མ་ཐོབ་པ་སོ་སོ་ཡི།།སྐྱེ་བོར་འདོད་དོ།།ཞེས་སོ།།དེ་ནས་དེས་འཕགས་པའི་ལམ་མངོན་དུ་བྱེད་པའི་ཚུལ་ནི།རྡོ་རྗེའི་གདན་དུ་སོང་སྟེ་བྱང་ཆུབ་ཀྱི་ཤིང་དྲུང་དུ་རྩྭའི་སྟན་ལ་སྐྱིལ་མོ་ཀྲུང་བཅས་ཏེ་རབ་ཀྱི་མཐའི་བསམ་གཏན་བཞི་པ་ལ་མཉམ་པར་བཞག་པས།སྦྱོར་ལམ་དྲོད་ནས་མཐར་ཕྱིན་པའི་ལམ་གྱི་བར་དུ་ཏིང་ངེ་འཛིན་གཅིག་གི་ངང་ལ་བསྐྱེད་ནས་མངོན་པར་རྫོགས་པར་སངས་རྒྱས་པར་འདོད་དོ།།དེ་ཉིད་ལས།སྟོན་དང་བསེ་རུ་བྱང་ཆུབ་པར།།བསམ་གཏན་མཐའ་རྟེན་གཅིག་ལ་ཀུན།།ཞེས་སོ།།དེ་ནས་བཟུང་སྟེ་ཇི་སྲིད་གྲོང་ཁྱེར་རྩྭ་མཆོག་ཏུ་མྱ་ངན་ལས་འདས་པ་དེ་སྲིད་དུ་ཕུང་པོའི་ལྷག་མ་དང་བཅས་པའི་མྱང་འདས་ཡིན་པས་ཞབས་ལ་སེང་ལྡེང་གི་ཚལ་བུ་ཟུག་པ་ལ་སོགས་པ་མི་དགེ་བའི་རྣམ་པར་སྨིན་པའི་སྡུག་བསྔལ་མྱོང་བ་ཡོད་པར་འདོད་དོ།།༡༡༢བདེ་ནས་ཤིང་ས་ལ་ཟུང་གི་བར་དུ་མྱ་ངན་ལས་འདས་པ་དེའི་ཚེ་ཕུང་པོ་ལྷག་མེད་གྱི་མྱང་འདས་ཞེས་བྱ་སྟེ།ཕུང་པོ་ཐམས་ཅད་འགག་པས་སྡུག་བསྔལ་གང་ཡང་འབྱུང་བ་མེད་དོ།།དེས་ན་ཟས་གཙང་གི་སྲས་ཤཱཀྱ་ཐུབ་པ་ནི་དང་པོར་སངས་རྒྱས་པའི་སངས་རྒྱས་དངོས་ཡིན་ལ།དྲི་ཟའི་རྒྱལ་པོ་རབ་དགའ་གདུལ་བའི་དོན་དུ་དྲི་ཟའི་ཆ་བྱད་དུ་མཛད་པ་དང༌།གསེར་གླིང་གི་རྒྱལ་པོ་ཀ་བི་ན་གདུལ་བའི་དོན་དུ་འཁོར་ལོས་བསྒྱུར་བའི་ཆ་ལུགས་སུ་མཛད་པ་ལྟ་བུ་ནི་སྤྲུལ་པ་ཡིན་ནོ།།ཐེག་པ་ཆེན་པོ་པ་ལྟར་སྐུ་གསུམ་ལ་སོགས་པའི་རྣམ་གཞག་ནི་མེད་དོ་ཞེས་ཟེར་རོ།།གཉིས་པ་དེ་དགག་པ་ནི་འཛམ་བུའི་གླིང་དུ་སངས་རྒྱས་པའི་ཤཱཀྱ་ཐུབ་པ་ནི་ཁྱེད་འདོད་པ་ལྟར་མ་ཡིན་ཏེ།སྤྲུལ་པའི་སྐུ་ཡིན་ལ་དེ་ཡང་ཚོགས་ལམ་པའི་རྟེན་ལ་སངས་རྒྱས་པ་ནི་མ་ཡིན་ལ།མདོ་ལས་ཀྱང་དེ་ལྟར་མ་གསུངས་ཤིང༌།སོ་སོའི་སྐྱེ་བོ་འཆིང་བ་མཐའ་དག་དང་བཅས་པས་བྱང་ཆུབ་ཀྱི་ཤིང་དྲུང་དུ་བདུད་ཀྱི་སྡེ་ཕམ་པར་མཛད་ནས་མངོན་པར་རྫོགས་པར་སངས་རྒྱས་པ་མི་སྲིད་པའི་ཕྱིར་རོ།།སངས་རྒྱས་ནས་སྐུ་ལ་སེང་ལྡེང་གི་ཚལ་བུ་ཟུག་པ་ལ་སོགས་པ་སྡུག་བསྔལ་སྨིན་པར་གསུངས་པ་ཡང་གདུལ་བྱ་ལ་ལས་ཀྱི་རྣམ་པར་སྨིན་པ་བསྟན་པས་འདུལ་བའི་ཐབས་ལ་མཁས་པ་ཡིན་ཏེ།མདོ་ལས།དེ་བཞིན་གཤེགས་པས་ལས་ཀྱི་རྣམ་པར་སྨིན་པ་བཅུ་བསྟན་པ་འདི་༡༡༣ནདག་ནི་ཐབས་ལ་མཁས་པ་དང་ལྡེམ་དགོངས་ཀྱི་བཀའ་ཡིན་པར་རྟོགས་པར་བྱའོ།།ཞེས་སོ།།དེ་ལྟ་མ་ཡིན་ན་སྤང་བྱ་མ་ལུས་པ་མ་སྤངས་པའི་ཕྱིར་སངས་རྒྱས་སུ་མི་འགྱུར་ཏེ།ལུང་ལས།ཡོངས་སུ་ཤེས་བྱ་ཡོངས་ཤེས་ཤིང༌།།སྤང་བྱ་སྤངས་ཤིང་མངོན་སུམ་བྱས།།བསྒོམ་བྱ་དག་ནི་བསྒོམས་པས་ན།།དེ་ཕྱིར་བཟོད་ལྡན་ང་སངས་རྒྱས།།ཞེས་སོ།།མྱ་ངན་ལས་འདས་པར་བསྟན་པར་ཡང་གདུལ་བྱ་སྲིད་པ་ལ་སྐྱོ་བ་བསྐྱེད་པ་དང་རྟག་པར་འཛིན་པ་བཟློག་པའི་དོན་དུ་སྤྲུལ་པ་མཛད་པ་ཡིན་ཏེ།མདོ་ལས་ཀྱང༌།སངས་རྒྱས་མྱ་ངན་ཡོངས་མི་འདའ།།ཆོས་ཀྱང་ནུབ་པར་མི་འགྱུར་རོ།།དེ་བཞིན་གདུལ་བྱའི་སྣང་བ་ལ།།སངས་རྒྱས་མྱ་ངན་འདས་པར་སྟོན།།ཞེས་སོ།།རྫོགས་པའི་སངས་རྒྱས་ལ་ཕུང་པོ་མཐའ་དག་རྒྱུན་ཆད་པའི་ལྷག་མེད་ནི་མི་སྲིད་ལ།སྤང་བྱ་མ་ལུས་པ་སྤངས་པའི་མྱ་ངན་ལས་འདས་པ་ནི་སངས་རྒྱས་པའི་དུས་དེ་ཉིད་དུ་ཐོབ་པ་ཡིན་ནོ།།